1Te'uri xa 'alijin jun nim laj 'il chuwacaj: 'o jun ixok, i u 'u' are i 'ij; xak 'o jun coron che u jolom, 'o cablajuj ch'umil che; xak i ic' 'o chuxe' i rakan. 2I ixok-i, iwab winak, ca siq'uin rumal u c'axc'ol; lic uyej cu tij rumal i ralaxbal i rac'al. 3Are 'uri xa 'alijin jun chic 'il chuwacaj: are pacha jun itzel cumatz, lic nim, cak rij. 'O wukub u jolom, lajuj ruc'a', xak 'is 'o i coron che i wukub u jolom. 4Ru' u je, xu mes li u q'uial ch'umil chicaj; laj pa nic'aj xu mes lok, y xu c'ak li chuwach i jyub ta'aj. I chicop-le xq'uiji chuwach i ixok chi ya ca q'uiji rac'al, ajbi'ol na re i ac'al we xq'uiji'ic. 5Te'uri i ixok, xq'uiji ni rac'al, ral ala. I u patan i rac'al-le, are u 'atic tzij piquiwi ronojel tak i tinimit, y lic cu 'an na chique chi que cojon che. Xui-ri, xak te'et i rac'al i ixok xmaj bi che, y xc'am bi ru' i Dios, chila pa 'o wi i chom laj cubibal. 6Te'uri i ixok xa 'anmajic, xa 'e pa chakij jyub tz'inilic chi u yijbam i Dios, tobal na re. Chila na, ca q'uiji wi oxib junab ru' nic'aj; 'utz u chajixic ca 'ani na. 7Te'uri xwil jun nim laj ch'o'oj chila chicaj. Xe c'un u q'uial ángel junam ru' i caj'atzil, chi are i Miguel; y xqui 'an ch'o'oj chirij i nim laj cumatz. Ire, xak je 'o u ángel ru', xak xqui 'an ch'o'oj chiquij i juban. 8Xui-ri, i Miguel cu' u ángel xe tiqui chique, y n-xqui ya ta chic chique que q'uiji chila chicaj. 9I nim laj itzel cumatz xc'ak li 'uri chuwach i jyub ta'aj. Ire-le are i itzel cumatz chi 'ax 'o wi; are ire chi "itzel" ca bix che, xak "Satanas" ca bix che. Ire-le are aj t'oronel re ronojel u wach i jyub ta'aj. Xe c'ak na li chuwach i jyub ta'aj junam cu' u ángel. 10Te'uri xin ta jun nim laj ch'awbal chicaj. Xu bij: —¡Ya 'o chic i 'elbal chi sak! ¡I Dios u 'alijinsam i nim laj u cho'ab! ¡U 'alijinsam chi ire are i nim laj 'Atol Tzij! ¡Xak u 'alijinsam i u 'atbal tzij chi 'o pu'ab i Jun chi chatal rumal ire! 'Alaj chic ile, man ya resam chubi itzel, chi to' cu coj qui mac i kachalal; ire-le to' cu coj qui mac chuwach i Dios chi pa'ij chi cha'ab. 11Xui-ri, i kachalal qui kajsam chic u 'ij; xe tiqui che rumal u camsaxic i ral Chij chi Tolke, xak xe tiqui che man qui 'alijinsam ru' wach tak qui 'anom, chi u tzij i Dios lic katzij. Ique, n-c'ax ta xqui na i qui c'aslemal chuwach i jyub ta'aj, are i xqui 'ano, xqui ya quib chuwach i camic rumal u tzij i Dios. 12¡Yix, chix quicotok, chi ix aj chicaj! Xui-ri ¡to' i wach yix chi ix jekel chuwach i jyub ta'aj, xak ix aj pa mar! Man itzel kajnak chic iwu' yix. Ire, lic nim ni roywal petnak, man reta'am chi n-q'uial ta chic 'ij ca canaj chuwach. (Queje ile xin ta che i ch'awbal chicaj.) 13I nim laj itzel cumatz, are xu na'o chi xa 'elsax li chicaj, y xa chuwach i jyub ta'aj 'o wi, xu jek 'uri i roktaxic i ixok chi xalax i ral ala ru'. 14Xui-ri, i ixok, xya' queb u xic' che, pacha u xic' jun nim laj águila. Are 'uri, ca rupupic xa 'e che i u q'uijibal che i jyub tz'inilic; naj xel chuwach itzel cumatz-le. Chila na, ca chajix wi oxib junab ru' nic'aj. 15I itzel cumatz xu xabuj jun nim laj ya pu chi', cu c'ambej na re i ixok. 16Xui-ri, i u wach ulew xu to i ixok; xu jak rib y xu bi' bi i ya chi xel pu chi' i itzel cumatz. 17Rumal-i, i itzel cumatz, lic xpe i roywal che i ixok, y xa 'e chu 'anic ch'o'oj chiquij i juban u muk u xiquin i ixok-le. Ique-le je are i que cojon che wach u bim i Dios; je teren chirij i sak laj tzij chi u 'alijinsam i Jesucrísto.
APOCALIPSIS 12